ส่วนที่ 1

ข้อมูลสรุป (Executive Summary)

บริษัทหลักทรัพย์ ยูโอบี เคย์เฮียน (ประเทศไทย) จำกัด (มหาชน) (“บริษัท”) ได้จดทะเบียนแปรสภาพเป็นบริษัทมหาชนจำกัด เมื่อวันที่ 21 กุมภาพันธ์ 2548 และเปลี่ยนชื่อเป็น “บริษัทหลักทรัพย์ ยูโอบี เคย์เฮียน (ประเทศไทย) จำกัด (มหาชน)” โดยที่ประชุมวิสามัญผู้ถือหุ้นครั้งที่ 2/2548 เมื่อวันที่ 14 กุมภาพันธ์ 2548 มีมติให้บริษัท ฯ เพิ่มทุนจดทะเบียนจาก 250 ล้านบาท เป็น 400 ล้านบาท โดยการออกหุ้นสามัญเพิ่มทุนจำนวน 150 ล้านหุ้น และเปลี่ยนแปลงมูลค่าที่ตราไว้จากหุ้นละ 100 บาท เป็นมูลค่าที่ตราไว้หุ้นละ 1 บาท โดยจัดสรรหุ้นสามัญจำนวน 75 ล้านหุ้นให้แก่ประชาชน กรรมการ ผู้บริหารและพนักงานของบริษัท ฯ โดยภายหลังการเสนอขายหุ้นเพิ่มทุนทำให้บริษัท ฯ มีทุนจดทะเบียนชำระแล้วจำนวน 325 ล้านบาท 

ปัจจุบันบริษัท ฯ ประกอบธุรกิจหลักทรัพย์ โดยเป็นสมาชิกตลาดหลักทรัพย์แห่งประเทศไทยหมายเลข 26 และได้รับใบอนุญาตประกอบธุรกิจหลักทรัพย์ 4 ประเภท ได้แก่ นายหน้าซื้อขายหลักทรัพย์ ค้าหลักทรัพย์ ที่ปรึกษาการลงทุน และ การจัดจำหน่ายหลักทรัพย์ นอกจากนี้ บริษัท ฯ ยังได้รับความเห็นชอบให้ประกอบธุรกิจที่ปรึกษาทางการเงินและธุรกิจการเป็นตัวแทนสนับสนุนการขายและรับซื้อคืนหน่วยลงทุน ทั้งนี้ ปัจจุบันบริษัท ฯ เน้นการประกอบธุรกิจนายหน้าซื้อขายหลักทรัพย์เป็นหลัก ปัจจุบันบริษัท ฯ มีสำนักงานรวม 10 แห่ง โดยสำนักงานใหญ่ของบริษัท ฯ ตั้งอยู่ ณ อาคารสินธรทาวเวอร์ 1 ชั้น 3 และ อาคารสินธรทาวเวอร์ 3 ชั้น15 ,19 และ 22 ถนนวิทยุ เขตปทุมวัน กรุงเทพฯ 10330 นอกจากนั้นบริษัท ฯ ยังมีสำนักงานสาขาซึ่งตั้งอยู่ในเขตกรุงเทพฯ และปริมณฑล 4 แห่ง และต่างจังหวัดอีก 6 แห่ง

สรุปปัจจัยความเสี่ยงที่อาจมีผลกระทบต่อบริษัท ฯ อย่างมีนัยสำคัญดังนี้

-   ความเสี่ยงจากความผันผวนของตลาดหลักทรัพย์ ซึ่งมีผลกระทบโดยตรงต่อรายได้หลักของบริษัท
    ฯ โดยเกิดจากปัจจัยซึ่งอยู่นอกเหนือการควบคุมของบริษัท ฯ เช่น ความผันผวนทางเศรษฐกิจ
    ตลาดเงิน ตลาดทุน ความผันผวนของราคาน้ำมัน การขึ้นลงของอัตราดอกเบี้ย
    และเหตุการณ์สำคัญ ๆ ทางการเมือง เป็นต้น

-   ความเสี่ยงจากภาวะการแข่งขันในธุรกิจหลักทรัพย์ ธุรกิจหลักทรัพย์เป็นธุรกิจที่มีการแข่งขันสูง
    ดังนั้น เพื่อให้ได้มาซึ่งส่วนแบ่งการตลาด
    บริษัทที่อยู่ในธุรกิจนี้ต้องเพิ่มระดับคุณภาพในการให้บริการ
    เน้นการพัฒนาระบบข้อมูลสารสนเทศเพื่อตอบสนองต่อความต้องการของลูกค้าอย่างรวดเร็ว

-   ความเสี่ยงจากการผิดนัดชำระเงินของลูกค้า บริษัท ฯ มีการควบคุมความเสี่ยงดังกล่าว
    ด้วยการพิจารณาความสามารถในการชำระหนี้ของลูกค้าก่อนการพิจารณาอนุมัติวงเงิน
    นอกจากนั้นบริษัท ฯ ยังกำหนดให้มีการทบทวนวงเงิน
    เพื่อให้มั่นใจว่าสถานภาพทางการเงินของลูกค้ามีความเหมาะสมกับวงเงินที่บริษัท ฯ
    พิจารณาไป ทั้งนี้ เพื่อลดความเสี่ยงจากการผิดนัดชำระราคาของลูกค้า บริษัท ฯ
    กำหนดให้ลูกค้าวางหลักประกันเป็นจำนวนไม่น้อยกว่าที่ทางการกำหนด
    และสำหรับบัญชีเครดิตบาลานซ์ บริษัท ฯ
    จะพิจารณาปัจจัยพื้นฐานและสภาพคล่องของหลักทรัพย์แต่ละตัวก่อนอนุญาตให้ลูกค้าสามารถซื้อขายได้

-   ความเสี่ยงจากการขัดข้องของระบบคอมพิวเตอร์
    ธุรกิจนายหน้าซื้อขายจำเป็นต้องพึ่งพิงระบบคอมพิวเตอร์เป็นส่วนใหญ่
    ดังนั้นหากระบบดังกล่าวขัดข้องย่อมส่งผลกระทบต่อผลการดำเนินงานของบริษัท ฯ
    อย่างมีนัยสำคัญ ทั้งนี้ บริษัท ฯ ได้จัดให้มีแผนฉุกเฉินและศูนย์สำรองเพื่อลดความเสี่ยงดังกล่าว

-   ความเสี่ยงจากการพึ่งพิงบุคลากร
    เนื่องจากธุรกิจนายหน้าซื้อขายหลักทรัพย์ต้องอาศัยบุคลากรและเจ้าหน้าที่การตลาดที่มีความรู้
    ความสามารถ ทั้งนี้
    มีนโยบายส่งเสริมให้มีสวัสดิการที่ดีและให้ความสำคัญกับการอบรมเพื่อเพิ่มความรู้
    ความสามารถให้แก่พนักงาน

-   ความเสี่ยงจากอิทธิพลในการบริหารงานของผู้ถือหุ้นรายใหญ่ จากการที่ ยูโอบี เคย์เฮียน
    โฮลดิ้งส์ ลิมิเต็ด ซึ่งเป็นผู้ถือหุ้นใหญ่ของบริษัท ฯ โดยถือหุ้นในสัดส่วนร้อยละ 80.76
    ของจำนวนหุ้นที่จำหน่ายได้แล้วทั้งหมดของบริษัท ฯ ทำให้สามารถควบคุมมติผู้ถือหุ้นได้ ทั้งนี้
    กรรมการที่เป็นตัวแทนของกลุ่มผู้ถือหุ้นมี 3 ท่าน คิดเป็นสัดส่วนร้อยละ 37.5
    ของกรรมการทั้งหมด อย่างไรก็ตาม บริษัท ฯ มีกรรมการอิสระ 3 ท่าน
    ซึ่งดำรงตำแหน่งกรรมการตรวจสอบทั้ง 3 ท่าน จากกรรมการบริษัท ฯ 8 ท่าน คิดเป็นร้อยละ
    37.5 โดยกรรมการตรวจสอบทำหน้าที่ควบคุมดูแล ตรวจสอบ
    ตลอดจนให้คำแนะนำในการดำเนินงานของบริษัท ฯ เพื่อให้มีความโปร่งใสและถูกต้อง

-   ความเสี่ยงจากการพึ่งพิงกลุ่มยูโอบีเคย์เฮียน สืบเนื่องจากสัญญาการให้บริการ (Service
    Agreement) ที่ กลุ่มยูโอบี เคย์เฮียนได้ให้ความช่วยเหลือบริษัท ฯ
    ในการพัฒนาธุรกิจในด้านต่างๆ อย่างไรก็ตามเพื่อลดความเสี่ยงดังกล่าว บริษัท ฯ
    ได้เริ่มขยายการประกอบธุรกิจไปยังฐานลูกค้าที่หลากหลายยิ่งขึ้น โดยการพัฒนาธุรกิจใหม่ เช่น
    การพัฒนาช่องทางการซื้อขายหลักทรัพย์ผ่านระบบอินเทอร์เน็ต, Wealth Management และ
    การเป็นนายหน้าซื้อขายสัญญาซื้อขายล่วงหน้า

-   ความเสี่ยงที่เกิดขึ้นจากการปรับโครงสร้างค่าธรรมเนียมในการซื้อขายหลักทรัพย์
    การประกาศปรับโครงสร้างค่าธรรมเนียมในการซื้อขายหลักทรัพย์ของตลาดหลักทรัพย์แห่งประเทศไทย
    จะส่งผลกระทบต่อรายได้ของบริษัท ฯ อย่างไรก็ดี บริษัท ฯ
    มีการปรับแผนธุรกิจโดยให้ความสำคัญกับธุรกิจที่มีแนวโน้มที่สดใสและปรับลดส่วนของธุรกิจที่มีแนวโน้มลดลงซึ่งจะเป็นการลดต้นทุนและเพิ่มรายได้ของบริษัท
    ฯ
    นอกจากนี้ยังมีการเตรียมความพร้อมด้านเทคโนโลยีและบุคลากรเพื่อรองรับการแข่งขันทางด้าน
    Internet Trading อีกด้วย

สำหรับภาวะอุตสาหกรรมและการแข่งขันในธุรกิจนายหน้าซื้อขายหลักทรัพย์ปี 2550
ได้รับผลกระทบจากปัจจัยทั้งภายในประเทศและต่างประเทศ
โดยที่ปัจจัยภายในประเทศที่ส่งผลกระทบอย่างมีนัยสำคัญ ยังคงเป็นปัจจัยเดิมตั้งแต่ปี 2549 อันได้แก่
สถานการณ์ทางการเมืองที่ไม่มีเสถียรภาพ และภาวะเศรษฐกิจในประเทศ ส่วนปัจจัยต่างประเทศ
ได้แก่ ความผันผวนของอัตราดอกเบี้ย ราคาน้ำมันที่อยู่ในระดับสูง
และภาวะเศรษฐกิจของประเทศสหรัฐอเมริกาซึ่งประสบกับปัญหาฟองสบู่แตกส่งผลให้เกิดปัญหาสินเชื่ออสังหาริมทรัพย์ที่สถาบันการเงินของ
สหรัฐ ฯ ได้ปล่อยกู้ให้แก่ลูกหนี้ที่มีความเสี่ยงสูง (ซับไพร์ม)
ซึ่งเป็นปัจจัยที่ส่งผลด้านจิตวิทยาต่อนักลงทุนในประเทศ แต่เป็นเพียงช่วงสั้นๆ เท่านั้น โดยในปี
2550 มูลค่าการซื้อขายเฉลี่ยต่อวันอยู่ที่ 17,097.05 ล้านบาท เพิ่มขึ้นจากปี 2549
ที่มีมูลค่าการซื้อขายเฉลี่ยต่อวันอยู่ที่ 16,280.91 ล้านบาท ในขณะที่ดัชนีตลาดหลักทรัพย์ ณ
เดือนธันวาคม 2550 ปิดที่ระดับ 858.10 จุด โดยปรับตัวเพิ่มขึ้นจากเดือนธันวาคม 2549
ที่ปิดที่ระดับ 679.84 จุด

ณ สิ้นปี 2549 บริษัท ฯ มีสินทรัพย์รวม 2,783 ล้านบาท หนี้สินรวม 1,235 ล้านบาท
และส่วนของผู้ถือหุ้นจำนวน 1,548 ล้านบาท และ ณ สิ้นปี 2550 บริษัท ฯ มีสินทรัพย์รวม 2,227
ล้านบาท หนี้สินรวม 541 ล้านบาท และส่วนของผู้ถือหุ้นจำนวน 1,686 ล้านบาท

ในปี 2549 และ ปี 2550 บริษัท ฯ มีรายได้รวม 586.01 ล้านบาท และ 532.99 ล้านบาท
ตามลำดับ และมีกำไรสุทธิ 203.68 ล้านบาท และ 177.03 ล้านบาท ตามลำดับ
ซึ่งรายได้รวมของบริษัท ฯ กว่าร้อยละ 80
ของรายได้รวมมาจากรายได้ค่านายหน้าซื้อขายหลักทรัพย์ ซึ่งในปี 2549 บริษัท ฯ
ครองส่วนแบ่งการตลาดร้อยละ 2.51 ซึ่งอยู่ในอันดับที่ 20 และร้อยละ 2.12 ซึ่งอยู่ในอันดับที่ 22
ในปี 2550 ตามลำดับ

ทั้งนี้ ในปี 2550 บริษัท ฯ มีค่าธรรมเนียมการให้บริการตามสัญญาการให้บริการ Service
Agreement จำนวน 11.97 ล้านบาท ทั้งนี้ ไม่รวมค่าใช้จ่ายที่เกิดขึ้นจากการให้บริการ เช่น
ค่าใช้จ่ายในการเดินทาง ค่าที่พัก ค่าอาหาร เป็นต้น

บริษัท ฯ มีนโยบายจ่ายเงินปันผลไม่ต่ำกว่าร้อยละ 20
ของกำไรสุทธิที่เหลือหลังจากหักเงินสำรองต่าง ๆ ทุกประเภทตามกฎหมาย ซึ่งบริษัท ฯ
กำหนดจ่ายเงินปันผลในวันที่ 16 พฤษภาคม 2551
โดยที่ประชุมคณะกรรมการมีมติให้จ่ายเงินปันผลจำนวน 0.11 บาทต่อหุ้น
ตามมติที่ประชุมคณะกรรมการของบริษัท ฯ ครั้งที่ 1/2551 ซึ่งประชุมเมื่อวันที่ 12 กุมภาพันธ์ 2551
และมีมติให้เสนอต่อที่ประชุมสามัญผู้ถือหุ้นประจำปีเพื่อพิจารณาอนุมัติ